Duisende kies kat moet blyAnastasia voor die Rektorspaleis in Dubrovnik (Foto: Maris Sisevic/AFP) Duisende mense het ŉ petisie onderteken teen die uitsetting van ŉ 17-jarige rondloperkat uit haar huis buite ŉ geskiedkundige paleis in Kroasië se toeristestad Dubrovnik. Anastasia spandeer haar dae voor die 14de eeuse Rektorspaleis in die Ou Stad en is ŉ gunsteling onder plaaslike inwoners en toeriste. Ondanks pogings om vir haar ŉ huis te vind, keer sy telkens terug na die paleis. Vrywilligers het ŉ kartonbokshuis vir haar op die paleis se voorstoep ingerig. Die stad se museum-owerheid was egter nie hiermee beïndruk nie. ŉ Diereliefhebber het daarna vir haar ŉ klein houthuisie gemaak – in die styl van die paleis – ŉ mengsel van Gotiese, Renaissance en Barok-argitektuur. Daar is selfs ŉ naamplaat waarop “Anastasia” pryk. Owerhede het egter ook hul neuse opgetrek vir dié huisie en beveel dat dit verwyder moet word. Die bestuur het gesê niemand mag Dubrovnik se “unieke kulturele en geskiedkundige geheel verander nie, veral nie deur skuilings of huise op te rig nie”. Dié besluit het egter ŉ storm op sosiale media ontketen en teen Saterdag het meer as 12 000 mense reeds ŉ petisie onderteken wat eis dat Anastasia se tuiste herstel moet word. “Dis haar huis,” sê Srdjan Kera, die argitek van Anastasia se woning. “Ons praat net van een kat, nie 70 katte nie.” Mato Frankovic, burgemeester van Dubrovnik, het die museum se besluit ondersteun. Hy benadruk dat die “Pêrel van die Adria” (soos Dubrovnik ook vanweë sy kulturele betekenis bekendstaan) slegs “fat cats” (geldvrate) het, en “nie maer katte nie”.